TVD มั่นใจปีนี้พลิกกลับเป็นกำไร หวังล้างขาดทุนสะสม-กลับมาจ่ายปันผล
TVD มั่นใจปีนี้พลิกกลับเป็นกำไร หวังล้างขาดทุนสะสม-กลับมาจ่ายปันผล ตั้งเป้าปีนี้รายได้รวมแตะ 2.88 พันลบ.ส่วนอีก 3 ปีข้างหน้า คาดว่าผลประกอบการจะเติบโตเฉลี่ย 30% ต่อปี ตามการขยายตัวของ Home Shopping
14 ส.ค. 2558

นายทรงพล ชัญมาตรกิจ ประธานเจ้าหน้าที่บริหาร บริษัท ทีวี ไดเร็ค จำกัด (มหาชน) หรือ TVD เปิดเผยว่า บริษัทมั่นใจว่าในปีนี้จะมีโอกาสพลิกกลับมามีกำไรจากขาดทุน 10.67 ล้านบาท ในปี 57 และคาดว่าจะสามารถล้างขาดทุนสะสมที่มีอยู่กว่า 30 ล้านบาท หมดทั้งจำนวน และหากมีกำไรแล้วจะทำให้บริษัทมีศักยภาพสามารถกลับมาจ่ายเงินปันผลให้กับผู้ถือหุ้นได้ แต่เรื่องดังกล่าวต้องผ่านความเห็นชอบจากคณะกรรมการบริษัทและผู้ถือหุ้นก่อน
สำหรับเป้าหมายรายได้รวมในปีนี้บริษัทคาดว่าจะทำได้ 2,888 ล้านบาท เพิ่มขึ้นจากปีก่อนมีรายได้รวม 2,563 ล้านบาท และมีโอกาสเทิร์นอะราวด์ ส่วนอีก 3 ปีข้างหน้า คาดว่าผลประกอบการจะเติบโตเฉลี่ย 30% ต่อปี ตามการขยายตัวของ Home Shopping
นอกจากนี้ยังจะเริ่มดำเนินธุรกิจนายหน้าประกันชีวิตและประกันวินาศภัยแบบเต็มรูปแบบในไตรมาส 3/2558 และเน้นพัฒนาสินค้าที่เป็น House Brand มากขึ้น ซึ่งจะส่งผลให้อัตรากำไรขั้นต้นของบริษัทมีแนวโน้มสูงขึ้น 
 